姚燮
王湘州画灵石旅舍图为杨星曜题
定襄告捷六合平，斯时扶馀方用兵。仓皇灵石一杯酒，天意早遂风云盟。湘州画笔极妍古，积雪严寒写穷旅。天人一妹翩何妩，鬒影吹烟目能语。就中一客高据床，双瞳闪睒髯戟张。探囊匕首沥人血，群星夜黯河云昂。新义之甥李景武，骨相峥嵘可食虎。茅堂桦烛携红袖，眷属天涯忽萍聚。江陵甲马筹刍粮，宫邸鸳鸯散歌舞。汾阳王气方郁蒸，挥手且作西南行。几州狐鼠乱残局，三原熊鸟骄连营。夫婿封侯阿兄贵，回首杨花泊春泪。记否红衣并玉鞯，晓月昏沙驮残醉。旄头入海櫜玉弓，文皇赐履章华宫。谁知草昧开天下，却数红颜第一功。